Klaus Hækkerup (S), 2004-04-14:
Det lovforslag, vi nu behandler, tilsigter en regulering af den kommunale anlægsvirksomhed m.v., så det i forbindelse med en kommende reform af den offentlige sektors struktur og opgavefordeling - en eventuel reform af den offentlige sektors struktur og opgavefordeling - undgås, at der optræder uhensigtsmæssig anlægsvirksomhed m.v. i kommunalt regi.
Men så giver lovforslaget derudover adgang til en regulering af den kommunale anlægsvirksomhed m.v., dels ud fra samfundsøkonomiske årsager, dels ud fra udviklingen i den kommunale økonomi.
Denne adgang til at regulere de kommunale investeringer foreslås opretholdt også efter en kommende reform af den offentlige sektors struktur og opgavefordeling.
Der er således tale om, at den Venstreledede regering, vi har, fortsætter sit jerngreb og gør det yderligere stramt omkring den kommunale økonomi og det kommunale selvstyre gennem en udbygning af kontrol, en strengere og strengere kontrol, først et skattestop, der kvæler den kommunale mulighed for at opkræve skatter til at dække nødvendige og rimelige udgifter, og så en udgiftsregulering, der nu søges hjemmel til, til at kontrollere kommunernes vækstrettede investeringer og serviceorienterede initiativer,
et totalt greb om den kommunale økonomi i hver enkelt kommune.
Hvad der er tilbage af det kommunale selvstyre, vil være det mindste overhovedet siden kommunalreformen i 1970.
Denne regulering er det mest centralistiske, vi har oplevet i Danmark længe, og det er en regering, der med støtte fra Dansk Folkeparti har foretaget de mest vidtgående indgreb i det kommunale selvstyre. Som fru Gudrun Laubs besvarelse af mine spørgsmål viste, er der jo megen uklarhed om, hvad det her lovforslag egentlig indeholder, og det vil vi derfor fra Socialdemokratiets side søge afklaret under udvalgsbehandlingen, før vi tager endelig stilling til spørgsmålet om den vedvarende, i princippet evigtvarende, regulering af de kommunale anlægsudgifter.
Bortset fra det her helt fundamentale skridt, hvor regeringen endnu en gang prøver på at hindre det kommunale selvstyre, prøver på at begrænse det, så er der selvfølgelig en række andre ting i det her lovforslag, som må overvejes.
Det drejer sig f.eks. om, at de kommunale parter skal inddrages i vurderingen af de konkrete ansøgninger.
Der må jeg spørge: Hvis f.eks Roskilde Kommune sender en dispensation ind, er det så noget, KL skal sidde og afgøre?
Er det meningen med de bemærkninger, der står i lovforslaget, eller er det noget, KL skal have en mening om og udtale sig om, og kan KL gå imod en medlemskommune?
Det drejer sig om anvendelse af reguleringsadgangen i almenboliglovens § 103, den, der hidtil har været anvendt til regulering af de kommunale investeringer, når skiftende regeringer enkelte gange har følt det nødvendigt.
Hvordan spiller det sammen med det her lovforslag?
Hvad er regeringens forestillinger?
Skal de nu sparkes investeringsmæssigt både fra den ene side og fra den anden side?
Er det det, lovforslaget går ud på?
Så vil jeg også godt sige, at der er en uhyre frimodig påstand i det her lovforslag om, at det ikke har nogen administrative konsekvenser for kommunerne.
Jeg vil godt sige som tidligere borgmester, at jeg ofte har oplevet, at et licitationsresultat overskrider anlægsoverslaget med mere end 1 mio. kr., når man er ude i store anlægsudgifter - og hver eneste gang det sker, skal der så sendes en ansøgning ind til regeringen.
Men alt det vil vi søge afklaret under udvalgsbehandlingen.
Jeg har allerede de første 16 spørgsmål klar.
Jeg troede dog, at vi havde haft en kommunalreform på Bornholm.
Men det er måske mere et udtryk for det hastværk, der har præget dette lovforslag. Hr. formand, jeg vil gerne på Det Radikale Venstres vegne - for vi sparer jo meget tid ved, at ordføreren ikke er her - have lov til ganske kort at meddele, at hr. Anders Samuelsen desværre ikke kan være til stede under førstebehandlingen i dag, og at han ville være glad, hvis jeg ville meddele, at Det Radikale Venstre som udgangspunkt er positiv over for den del af forslaget, der sigter på at undgå kommunalt overforbrug i forbindelse med strukturreformen, men at Det Radikale Venstre er særdeles betænkelig ved en ministeriel godkendelsesordning, der rækker længere ud i fremtiden.
Og så kan jeg jo i hvert fald konstatere, at der er to oppositionspartier, der er enige.
Ja, det må jeg sige.